גל ביטולים בגני האירועים בדרום: "משלמים משכורות כרגיל - בלי הכנסה באופק" - תיירות - TheMarker
גל ביטולים בגני האירועים בדרום: "משלמים משכורות כרגיל - בלי הכנסה באופק"
מפעילי גני אירועים בדרום, שסובלים מביטולי אירועים, מתלוננים על חוסר התחשבות מוחלט מצד הרשויות ומעריכים את הפסדיהם במיליוני שקלים. בעל גן אירועים באשדוד: "מיד עם סיום המבצע עסקים בתחומים אחרים יחזרו לעבוד בצורה טובה, אבל לי אין סיכוי לשקם את מה שהפסדתי"
ברגע שפיקוד העורף הודיע שאסורה התקהלות של יותר מ–300 איש, נגזר גורלם של אולמות וגני האירועים בדרום, שרבים מהם נאלצו לעצור את הפעילות. "כרגע אנחנו לא מנהלים אירועים, והביטולים לאירועים בעתיד מגיעים בשרשרת", אומר איציק טייב, יו"ר איגוד האולמות ומבעלי אחוזת טל שבצומת עד הלום שעל יד אשדוד.
"לבי עם הזוגות שנאלצים להחליף מקום ברגע האחרון, ואנחנו מחזירים להם את כל המקדמות שהם שילמו. המשמעות היא שכשהמבצע יסתיים נצטרך להתמודד עם נזקים מאוד כבדים שנגרמו לנו". טייב מעריך כי בעקבות המבצע הנוכחי הוא יספוג הפסדים של יותר מ–5 מיליון שקל.
אחוזת טל פעילה כבר 11 שנים. היא ספגה את נזקי מבצע עופרת יצוקה, עמוד ענן וכעת הגיע צוק איתן. "יש לי 160 עובדים קבועים שאני צריך לשלם להם משכורות. יהיה לנו קשה מאוד לקום מהמכה הזו. אם המצב הזה ימשיך אני לא יודע מה יהיה. אני יושב על 11 דונם, הרשויות המקומיות לא מתחשבות בארנונה, אין התחשבות במס הכנסה, ואנחנו אמורים לשלם לכולם - בלי שום הכנסה עד אמצע אוגוסט כי אין לי אירועים", אומר טייב.
חוגגים שתיכננו לערוך אירוע באולם בדרום אינם דוחים את האירוע, אלא מעבירים אותו למקום אחר, בטוח יותר. "בשלושת־ארבעת החודשים הבאים אנחנו נסבול מכניסות דלילות של זוגות שירצו לעשות אצלנו אירועים בגלל החשש שלהם שאנחנו נמצאים בטווח פגיעה. הם לא ירצו לסגור, לוקח זמן עד שאנשים שוכחים ומתרגלים שוב לשקט באזור ובמדינה בכלל".
בדיוני הפיצויים לעסקים שנפגעו כתוצאה מהמבצע מתכוון טייב לדרוש שלא יתייחסו לענף אולמות האירועים כמו לענפי המלונאות והמסעדנות. "אם מחר תסתיים המלחמה, כל מי שישב בבית יחפש חדר פנוי במלון כדי לצאת מהבית ולתת לילדים להתפרק אחרי כל הימים בבית. עם סיום המבצע הם יחזרו לעבוד בצורה טובה, אבל לי אין סיכוי לשקם את מה שהפסדתי. הענף הזה צריך לקבל התייחסות שונה מיתר הענפים כי ההתנהלות אצלנו שונה - מזמינים אצלנו אירועים מבעוד מועד. כעת הכל מתפרק לנו בפרצוף, הכל יורד לטימיון".
אבי בן חמו, הבעלים של אולמי טרויה הסמוכים לאשדוד, גם כן סגר את המקום בגלל המצב. המתחם, שמכיל שני אולמות שיכולים לאכלס עד 1,500 איש, נותר שומם מאז יום שני שעבר. "העברנו את הלקוחות לאולמות אחרים צפוניים יותר, והחזרנו להם את הכסף. כרגע אנחנו בלי הכנסות, ויש לנו הוצאות מע"מ ושכר עובדים שמגיעות ל–370 אלף שקל בחודש".
בן חמו מוסיף: "נופלים לי אירועים ואנשים לא מגיעים לסגור קדימה. מניסיון עבר, אנשים גם יפחדו לבוא, יגידו 'מה אני אלך להתחתן שם, היתה שם מלחמה'. על אובדן הרווחים העתידיים המדינה לא תשלם. לפני שש שנים פתחתי את טרויה - אם הייתי יודע שככה אשדוד הולכת להיות, בקו האש, לא הייתי פותח. כיום גם אף אחד לא ירצה לקנות ממני את המקום".
לעומת טייב ובן חמו, בעלי גני אירועים שנמצאים צפונית יחסית לאשדוד פועלים כרגיל: "האמת היא שאפילו מגיעים יותר רזרבה. אולי כאלה שרוצים לצאת מהבית או אחרים רוצים לשמח זוג. כמובן שיש חששות, אבל אתמול היו אצלנו מפיקוד העורף וראו שיש לנו מרחב מוגן והכל בסדר ולכן אנחנו ממשיכים בפעילות רגילה, אף אחד לא ביטל", אומר ליאור מבעלי גן הגבעה בברנר בגבעת ברנר.